Návrh aktivít Slovenskej republiky ako predsedajúcej krajiny
Stredoeurópskej dohody o voľnom obchode v roku 2002

	V roku 2002 sa Slovenská republika stáva, vychádzajúc z princípov rotácie a v súlade s Procedurálnymi pravidlami Spoločného výboru CEFTA, predsedajúcou krajinou tohto stredoeurópskeho integračného zoskupenia.
  
	Najvyšším orgánom CEFTA je Spoločný výbor, ktorý pozostáva z ministrov zodpovedných za zahraničný obchod krajín CEFTA. Spoločný výbor dohliada na uplatňovanie tejto dohody, prijíma rozhodnutia a vydáva odporúčania na základe konsenzu v súlade s ustanoveniami príslušných článkov dohody.

Stredoeurópska dohoda o voľnom obchode je jednou z najvýznamnejších preferenčných dohôd v rámci stredoeurópskeho regiónu a jej význam vyústil do pravidelných stretnutí predsedov vlád, ktoré sú určujúce pre hospodársko-politické smerovanie tejto dohody. Z politického hľadiska Slovenská republika považuje výmenu vzájomných informácií a skúseností z prístupového procesu krajín CEFTA do Európskej únie, ako aj koordináciu postupov v rámci rokovaní WTO za najdôležitejšie aspekty spoločného postupu krajín CEFTA.
Zo všetkých ostatných stretnutí v rámci CEFTA je zrejmé, že problémy CEFTA sa výkladom sporných článkov, prijímaním ochranných opatrení, ďalšou liberalizáciou poľnohospodárskeho obchodu a pod. stávajú zložitejšími a náročnejšími na odborné spracovanie s prihliadnutím na skutočnosť, že všetky notifikácie krajín CEFTA sú spracovávané a odosielané prostredníctvom predsedajúcej krajiny. Preto bude v roku 2002 nevyhnutná súčinnosť všetkých dotknutých rezortov a ich príslušných odborov, pričom funkciu predsedu Spoločného výboru bude vykonávať - v súlade so svojimi kompetenciami - minister hospodárstva SR.
Ministerstvo hospodárstva SR na základe záverov vyplývajúcich z tohtoročného zasadnutia Spoločného výboru CEFTA, rokovania ministrov poľnohospodárstva, ako aj summitu predsedov vlád krajín CEFTA a s prihliadnutím na "Správu o fungovaní a uplatňovaní CEFTA v roku 2001" predloženú na záver tohto roka rumunskou stranou, vypracuje návrh materiálu "Plán aktivít krajín CEFTA v roku 2002".

Najdôležitejšie aktivity Slovenskej republiky počas jej predsedníctva

Summit predsedov vlád krajín CEFTA
	Najdôležitejšou aktivitou v rámci predsedníctva Slovenskej republiky bude stretnutie predsedov vlád krajín CEFTA. Minister zahraničných vecí v spolupráci s Úradom vlády SR a ministrom hospodárstva vypracujú v termíne do 31.5.2002 návrh programu vrátane organizačného zabezpečenia a miesta konania summitu, ktorý navrhujeme uskutočniť v druhej polovici novembra 2002. Vychádzajúc z minulo-ročných skúseností sa tohto stretnutia pravidelne zúčastňuje 19-20 osôb z každej krajiny. Do jednotlivých delegácií sú nominovaní príslušní rezortní ministri, veľvyslanci, experti a obchodní radcovia. Ďalšími členmi delegácií sú tlmočníci a pracovníci určení na ochranu predsedov vlád. 

Summit predsedov vlád sa spravidla organizuje v rámci jedného dňa. Vychádzajúc z predchádzajúcich skúseností predsedajúca krajina hradí náklady na ubytovanie pre premiérov a dvoch členov jeho sprievodu, ktorými sú väčšinou ministri. V predvečer stretnutia sa uskutočňuje slávnostná recepcia, ktorú podáva premiér predsedajúcej krajiny pre ostatných predsedov vlád krajín CEFTA, ako aj pre zúčastnených rezortných ministrov. Do finančného rozpočtu je potrebné zahrnúť okrem nákladov na obed pre všetkých členov delegácií, rokovaciu sálu, simultánne tlmočenie, miestnosť s kancelárskou technikou, poznámkové bloky s perom aj náklady na prenajatie minimálne dvoch salónikov na bilaterálne rozhovory. 
Presné stanovenie výšky finančných nákladov bude možné až na základe rámcového návrhu programu spolu s organizačným zabezpečením summitu. Konečná kalkulácia bude zapracovaná do návrhu programu organizačného zabezpečenia summitu a bude hradená  z rozpočtovej kapitoly Úradu vlády SR a Ministerstva zahraničných vecí SR. Ministerstvo hospodárstva SR bude zodpovedné za odbornú a vecnú stránku prípravy summitu. 

Spoločný výbor CEFTA
	V súlade s Procedurálnymi pravidlami Spoločného výboru sa Spoločný výbor schádza na svoje riadne zasadnutie každý rok a je organizované v krajine, ktorá predsedá Spoločnému výboru. Spoločný výbor pozostáva z ministrov zodpovedných za zahraničný obchod krajín CEFTA. Rokovanie Spoločného výboru pod vedením ministra hospodárstva SR navrhujeme uskutočniť v hoteli Fórum v Bratislave v druhej polovici júna 2002. Gestorom je minister hospodárstva SR.
	Riadneho zasadnutia Spoločného výboru CEFTA sa každoročne zúčastňuje v priemere 10 osôb z každej krajiny CEFTA vrátane veľvyslancov, expertov, obchodných radcov a tlmočníkov. Je predpoklad, že okrem siedmich zmluvných krajín CEFTA sa budúcoročného zasadnutia Spoločného výboru zúčastní aj chorvátska strana, ktorá tento rok oficiálne požiadala o vstup do Stredoeurópskej dohody o voľnom obchode. 
Zasadnutie Spoločného výboru  sa spravidla organizuje v rámci jedného dňa, ktorému predchádza expertné rokovanie. Predsedajúca krajina zvyčajne hradí náklady na ubytovanie pre vedúcich delegácií a jedného člena sprievodu. V predvečer stretnutia sa uskutočňuje slávnostná recepcia, ktorú podáva minister hospodárstva predsedajúcej krajiny. Do finančného rozpočtu sú zahrnuté okrem nákladov na pracovný obed, rokovaciu sálu, simultánne tlmočenie, miestnosť s kancelárskou technikou, poznámkové bloky s perom aj náklady na prenajatie dvoch salónikov na bilaterálne rozhovory.
	Úhrada finančných nákladov v predpokladanej výške 474.000,- Sk bude zabezpečená z rozpočtovej kapitoly Ministerstva hospodárstva SR.

Rokovanie ministrov poľnohospodárstva krajín CEFTA
	Rokovanie ministrov poľnohospodárstva sa uskutočňuje pravidelne jedenkrát do roka a organizuje ho predsedajúca krajina CEFTA. Pracovné stretnutie ministrov poľnohospodárstva navrhujeme uskutočniť v septembri 2002 pod gestorstvom ministra pôdohospodárstva SR.
Rokovania ministrov poľnohospodárstva sa každoročne zúčastňuje v priemere 8 osôb z každej krajiny CEFTA vrátane expertov a obchodných radcov so zabezpečením simultánneho tlmočenia. Je predpoklad, že okrem siedmich zmluvných krajín CEFTA sa budúcoročného rokovania ministrov poľnohospodárskych rezortov zúčastní aj chorvátska delegácia. 
Rokovanie ministrov poľnohospodárstva sa spravidla organizuje v rámci jedného dňa, ktorému predchádza expertné rokovanie. Predsedajúca krajina zvyčajne hradí náklady na ubytovanie pre vedúcich delegácií a jedného člena sprievodu. V predvečer stretnutia sa uskutočňuje slávnostná recepcia, ktorú podáva minister poľnohospodárstva predsedajúcej krajiny. Do finančného rozpočtu sú zahrnuté okrem nákladov na ubytovanie aj náklady na pracovný obed, rokovaciu sálu, simultánne tlmočenie, poznámkové bloky s perom a miestnosť s kancelárskou technikou.
	Úhrada finančných nákladov v predpokladanej výške  495.000,- Sk bude zabezpečená z rozpočtovej kapitoly Ministerstva pôdohospodárstva SR.

Rokovanie štátnych tajomníkov ministerstiev zodpovedných za zahraničný obchod 
	Multilaterálne rokovanie štátnych tajomníkov alebo ich splnomocnených zástupcov zvoláva začiatkom roka predsednícka krajina. Hlavným cieľom rokovania bude odsúhlasenie plánu aktivít krajín CEFTA na rok 2002 a zároveň prerokovanie takých oblastí alebo problémových okruhov, na ktoré by sa mal v príslušnom roku položiť dôraz a dať tak obchodnopolitické usmernenie expertným rokovaniam, ktoré sa uskutočnia následne. Pracovné rokovanie štátnych tajomníkov navrhujeme uskutočniť v marci 2002 v hoteli Bôrik pod gestorstvom Ministerstva hospodárstva SR.
Rokovania štátnych tajomníkov sa každoročne zúčastňuje v priemere 6 osôb z každej krajiny CEFTA vrátane expertov a obchodných radcov. 
Rokovanie štátnych tajomníkov sa organizuje v rámci jedného dňa. Do finančného rozpočtu sú zahrnuté okrem nákladov na pracovný obed podávaný štátnym tajomníkom aj náklady na prenajatie rokovacej sály.
	Úhrada finančných nákladov v predpokladanej výške 21.000,- Sk bude zabezpečená z rozpočtovej kapitoly Ministerstva hospodárstva SR.

Podvýbor pre poľnohospodársky obchod Spoločného výboru CEFTA 
	
Podvýbor pre poľnohospodársky obchod Spoločného výboru CEFTA (Podvýbor) bol vytvorený na základe Rozhodnutia Spoločného výboru, ktoré bolo prijaté na jeho riadnom zasadnutí dňa 18.6.1999 v Budapešti. Podvýbor v súlade so svojimi kompetenciami napomáha riešeniu problémov v agropotravinárskom sektore a  predkladá Spoločnému výboru príslušné závery, analýzy a odporúčania vzťahujúce sa na poľnohospodársky obchod krajín CEFTA. Pri zakladaní Podvýboru bolo dohodnuté, že každá krajina určí svojho zástupcu na úrovni štátneho tajomníka, čo je v prípade Slovenskej republiky štátny tajomník Ministerstva pôdohospodárstva SR. Na zasadnutiach Podvýboru sa zúčastňujú zástupcovia ministerstiev poľnohospodárstva, ako aj zástupcovia ministerstiev zodpovedných za zahraničný obchod. Zasadnutie Podvýboru navrhujeme uskutočniť v máji 2002 pod gestorstvom Ministerstva pôdohospodárstva SR.
Zasadnutie Podvýboru sa organizuje v rámci jedného dňa, ktorému predchádza expertné rokovanie. Rokovania Podvýboru sa každoročne zúčastňuje v priemere 6 osôb z každej krajiny CEFTA vrátane expertov a obchodných radcov. 
Do finančného rozpočtu sú zahrnuté okrem nákladov na pracovný obed, podávaný štátnym tajomníkom Ministerstva pôdohospodárstva SR, aj náklady na prenajatie rokovacej sály, poznámkové bloky s perom a zabezpečenie miestnosti s kancelárskou technikou. Predsedajúca krajina zvyčajne hradí náklady na ubytovanie pre vedúcich delegácií.
	Úhrada finančných nákladov v predpokladanej výške 174.100,- Sk bude zabezpečená z rozpočtovej kapitoly Ministerstva pôdohospodárstva SR.
Ostatné aktivity
Expertné rokovania, ktorých organizátorom bude MH SR, budú odborne zastrešovať problémy vyplývajúce z celkového vykonávania dohody CEFTA a budú podobne ako závery z rokovania zástupcov poľnohospodárskych rezortov prenesené na zasadnutie Spoločného výboru, ako aj na summit predsedov vlád. Úhrada finančných nákladov v predpokladanej výške 14.500,- Sk bude zabezpečená z rozpočtovej kapitoly Ministerstva hospodárstva SR.
	Pracovné rokovanie zástupcov krajín CEFTA o certifikácii a vzájomnom uznávaní výsledkov skúšok u skupiny priemyselných výrobkov navrhujeme uskutočniť v apríli 2002 pod gestorstvom Úradu pre normalizáciu, metrológiu a skúšobníctvo SR. Finančné náklady budú hradené z rozpočtovej kapitoly ÚNMS SR.
	V súčasnosti sa pripravujú nové pravidlá pôvodu tovaru, ktoré nadobudnú platnosť od 1. januára 2002. Vzhľadom na rozsah týchto zmien nie sú indície, že by sa v priebehu budúceho roka pripravovali zmeny v tejto oblasti. Ak na základe dosiahnutých výsledkov rokovaní, v rámci Sekcie pre pôvod tovaru Európskej komisie, rozšírených o účastníkov z asociovaných krajín k EÚ - medzi ktoré patria všetky krajiny CEFTA, ako aj z krajín Európskeho združenia voľného obchodu dôjde k ďalšej dohode, najneskôr do konca novembra 2002 sa uskutoční, pod gestorstvom Ministerstva financií SR, rokovanie o novom doplnkovom protokole týkajúcom sa pravidiel pôvodu tovaru s jeho následným podpísaním splnomocnenými zástupcami krajín CEFTA. Úhrada finančných nákladov bude v takomto prípade zabezpečená z rozpočtovej kapitoly Ministerstva financií SR.
Predkladaný materiál má otvorený charakter, a preto podľa vývoja situácie je možné rozsah aktivít upravovať. V tomto prípade je potrebné rešpektovať skutočnosť, že cieľom ďalších liberalizačných snáh je vytvorenie spoločného ekonomického a obchodného priestoru a to rozšírením Stredoeurópskej dohody o voľnom obchode o tie krajiny, ktoré zaslali alebo v budúcnosti oficiálne zašlú žiadosť o prístup k CEFTA a spĺňajú stanovené predvstupové podmienky. V budúcom roku bude predmetom rokovania zástupcov zmluvných strán CEFTA Dohoda o prístupe Chorvátska k CEFTA a jej následné podpísanie ministrami zodpovednými za zahraničný obchod krajín CEFTA.